Erkki Keldo Teie 12.05.2025 kiri 10-1/1871-1

Majandus- ja Kommunikatsiooniministeerium

Suur-Ameerika 1 Meie *kuupäev digitaalallkirjas* nr 1-3/81-1

15165 Tallinn

Ekspordistrateegia arvamus

Austatud minister,

Täname, et olete meile arvamuse avaldamiseks ekspordistrateegia. Eksporditugi ja Eesti reklaam sihtriikides on meile ülioluline.

Eesti Tööandjate Keskliidu liikmed on välja toonud järgmist:

1. Ekspordi kasvatamiseks planeeritavad meetmed on üldiselt asjakohased, kui arvestada, et muud eksportivate ettevõtete konkurentsivõimet tagavad tegevused lisanduvad valitsuse teistes plaanides. Hinnates Valitsuse värsket koalitsioonilepet 2025-2027, on selles ettevõtjate olulisemad vajadused markeeritud (tööjõud, kapital, efektiivne riik jne), kuid suur nõrkus selles on riigirahandus. Paljud koalitsioonileppe punktid tõenäoliselt suurendavad valitsussektori kulusid (kaitsekulud, taastuvenergiatootmise toetamine, hariduse kättesaadavuse suurendamine ja võrdsustamine, taskukohase eluaseme tagamine noortele, pensionide indekseerimisega vanal kujul jätkamine, automaksu soodustused jne), kuid markeerimata on valdkonnad, kust raha vähemaks võetakse. See ütleb eksportivale ettevõtjale, et maksukoormus kasvab tulevikus veelgi. Maksukulud muudavad aga tootmist Eestis kallimaks ja nõrgestavad seega Eesti eksportööride konkurentsivõimet sihtturgudel. Siinkohal ei lohuta meid ka teadmine, et maksukoormus jääb Euroopa Liidu riikide keskmisest madalamaks, kuna kõigist Ida-Euroopa jt riikidest, kellega me just asukohaga konkureerime, on maksukoormus kõrgem lisaks palgakuludele jpm-le.
2. Samuti näeme, et strateegia mõjukuse saavutamiseks on vaja proaktiivseid tegevusi – jälgida ekspordimahte ja suurimate eksportööride käekäiku, mõõta tegevuste tulemuslikkust, tuvastada ettevõtete turutõkkeid ja arenguvajadusi ning tagada, et oluline ekspordipotentsiaal saaks rakendatud. See eeldab aktiivset dialoogi eksportiva tööstusega ja heameelega oleme siis esindusorganisatsioonina ka abiks.
3. Positiivne, et lisaks TAIE arengukava fookustele on 3. peatükki kaasatud suurema ekspordipotentsiaali või mõjuga sektoreid, kuid siiski on küsimus, kas on asjakohane piirata tuge teiste sektorite ettevõtetele, kes on suure ekspordipotentsiaaliga. Kui võimalik, tuleks fookuste seadmisel eristada meetmeid, mis eeldavad mingit mastaapsust Eestis ja kus eelissektorite valik on põhjendatud, nt ekspordinõunikud erialaliitudele või püsiva sihtturu valik, ja muid meetmeid, kus peaks pigem vaatama iga üksiku ettevõtte potentsiaali, nt ekspordikäendused, messitoetused või ühekordsed välismissioonid.
4. Segadust tekitab lk.6 – valitud 8 ekspordistrateegiat, aga eraldi on Ukraina. Ukraina eripära on mõistetav, kuid fookuses on seega siiski 9 riiki.
5. Mainetegevused – peaks selgelt olema märgitud, et neid tehakse fookuseks valitud sihtturgudel.
6. Mainetegevuste mõõdik on liiga kaudne. Selleks võiks olla pigem sihtriikidesse eksportivate ettevõtete arv või ekspordi maht või maineuuring.
7. Tegevuste „Tõstame ettevõtete ekspordivõimekust” juurde (lk 5) võiks lisada toetuse/teenuse (nt nõustamine), mis aitaks välja selgitada ettevõtte (potentsiaalse) konkurentsieelise sihtturgudel.

Lugupidamisega

*/allkirjastatud digitaalselt/*

Hando Sutter

Tegevjuht